Ftit aktar minn 5,000 persuna llum kienu eliġibbli li jivvotaw ġimgħa qabel l-elezzjonijiet tal-Parlament Ewropej is-Sibt li ġej. Fost dawk li llum jistgħu jivvotaw sal-għaxra tal-lejla hemm ir-residenti li jgħixu f’diversi djar tal-anzjani u anke dawk li ħadu ġurament li s-Sibt li ġej se jkunu msefrin. Għal dan il-għan, 24 dar tal-anzjani, kemm tal-Gvern, tal-privati u tal-Knisja nbidlu f’postijiet tal-votazzjoni, hekk kif għall-ewwel darba 3, 576 anzjan, inkluż dawk li jgħixu f’San Vinċenz de Paule setgħu jivvotaw mingħajr skariġġ. Magħhom setgħu jivvotaw 1,493 ruħ oħra li ħadu ġurament li s-Sibt li ġej, mhux se jkunu Malta. Dawn ivvotaw fis-sala tal-għadd tal-voti fin-Naxxar. Mill-5,069 setgħu jivvotaw illum, 68 minnhom setgħu jivvotaw għall-kumitati amministrattivi tal-irħajjel. Il-proċess tal-votazzjoni ġie deskritt bħala wieħed tajjeb għalkemm kajman u sar kollu taħt għajnejn l-uffiċjali tal-Kummissjoni Elettorali u rappreżentanti tal-partiti. Intant il-Kummissjoni Elettorali qalet li min għadu ma ġabarx id-dokument tal-vot issa għandu erbat ijiem ċans li jagħmel dan minn Evans Building il-Belt. Huwa maħsub li s’issa għad baqa’ aktar minn 30,000 vot x’jinġabru Il-Kummissarju Elettorali Joseph Church spjega li l-votanti  rikoverati fl-Isptar Mater Dei, l-Isptar t’Għawdex, Karen Grech u Monte Carmeli se jkunu jistgħu jivvutaw nhar il-Ħamis fl-isptarijiet stess. Il-proċess tal-għadd tal-voti se jibda l-Ħadd bejn il-11.00 a.m. u nofsinhar. F’din l-elezzjoni jridu jiġu eletti sitt kandidati minn 32 li qed  jikkontestaw.